57-jarige met kinderpornografie betrap(Foto: Unsplash) ŉ 57-jarige man is in Witbank in Mpumalanga in hegtenis geneem toe hy glo met kinderpornografie betrap is. Hy staan ook tereg op aanklag van die besit van ŉ ongelisensieerde vuurwapen. Die man het Dinsdag in die Emalahleni-landdroshof verskyn, het kol. Donald Mdhluli, woordvoerder van die polisie, gesê. “Die polisie se eenheid teen gesinsgeweld, kindermishandeling en seksuele misdrywe (GKS) het inligting van die gemeenskap ontvang oor ŉ verdagte wat pornografiese materiaal in sy huis stoor. Beamptes het die inligting opgevolg en ondersoek ingestel,” het Mdhluli gesê. ŉ Klopjag is Maandag op die man se huis uitgevoer. “Beamptes het die perseel deursoek en op hardeskywe, skootrekenaars en tabletrekenaars afgekom. Sowat 9 000 stukke pornografie, insluitend video’s, is gekonfiskeer.” Tydens die soektog het beamptes ook op ŉ rewolwer afgekom en die verdagte kon nie ŉ lisensie daarvoor toon nie. “Die man is in hegtenis geneem en het gevolglik in die hof verskyn. Hy is vrygelaat op borgtog van R1 000. Hy moet op 28 Oktober vanjaar weer in die hof verskyn.” Lt.genl. Semakaleng Manamela, provinsiale polisiekommissaris, het die lede van die publiek geloof vir die rol wat hulle gespeel het om die persoon aan te keer. “Dit baan die weg tot ŉ veilige omgewing vir vroue en kinders in ons samelewing.”